РЕПУБЛИКА СРБИЈА

НАРОДНА СКУПШТИНА

Одбор за уставна питања

и законодавство

04 Број: 011-139/22

1. фебруар 2022. године

Б е о г р а д

НАРОДНА СКУПШТИНА

 Одбор за уставна питања и законодавство Народне скупштине, доставља, на основу члана 194. став 2. Пословника Народне скупштине ("Службени гласник РС" број 20/12 - пречишћен текст), Народној скупштини Предлог аутентичног тумачења одредбе члана 10. став 1. Закона о интероперабилности железничког система („Службени гласник РС“, број 41/18), с предлогом да се у складу са чланом 167. Пословника Народне скупштине, донесе по хитном поступку.

 За представника Одбора у Народној скупштини одређена је Јелена Жарић Ковачевић, председник Одбора.

 ПРЕДСЕДНИК ОДБОРА

 Јелена Жарић Ковачевић

ПРЕДЛОГ

 На основу члана 8. став. 1. Закона о Народној скупштини ("Службени гласник РС", број 9/10) и члана 194. став 2. Пословника Народне скупштине ("Службени гласник РС", број 20/12 - пречишћен текст)

Народна скупштина на седници одржаној \_\_\_\_\_\_\_\_\_\_\_ 2022. године, донела је

АУТЕНТИЧНО ТУМАЧЕЊE

одредбе члана 10. став 1. Закона о интероперабилности железничког система

(„Службени гласник РС“, број 41/18)

Одредба члана 10. став 1. Закона о интероперабилности железничког система („Службени гласник РС”, број 41/18), гласи: „ТСИ-ји се примењују на новоизграђена, унапређена или обновљена возила којима се обавља међународни превоз у железничком саобраћају, као и на новоизграђене, унапређене или обновљене железничке пруге обухваћене проширеном TEN-T (Trans-European Transport Network) мреже за југоисточну Европу.”

Ову одредбу треба разумети тако да железничке пруге обухваћене проширеном TEN-T (Trans-European Transport Network) мрежом за југоисточну Европу обухватају комплетне железничке пруге од почетне станице до крајње станице како је то утврђено у Уредби о категоризацији железничких пруга које припадају јавној железничкој инфраструктури („Службени гласник РС”, бр. 92/20 и 6/21) и да као такве не представљају појединачне деонице пруга између станица, већ скуп свих деоница пруге на предметној прузи. У складу са претходно наведеним, одредбе Закона о интероперабилности железничког система које се односе на област примене ТСИ примењују се по завршетку свих радова на комплетној прузи, односно прибављању употребне дозволе за последњу деоницу на посматраној прузи на којој се изводе радови. За време извођења радова на појединачним деоницама не примењују се релевантне одредбе Закона о интероперабилности железничког система које се односе на примену ТСИ, већ релевантне одредбе из националних прописа на начин утврђен законом.

На овај начин би се омогућила и примена одредаба Закона о безбедности железничког саобраћаја („Службени гласник РС”, број 41/18) које се односе на железничке пруге, на јасан и недвосмислен начин, а све у циљу фазне реализације пројеката, односно реализације пројеката по деоницама и добијања одговарајућих дозвола и сертификата за комплетну железничку пругу тек након завршетка свих радова на комплетној прузи односно прибављања употребне дозволе за последњу деоницу на посматраној прузи на којој се изводе радови, у оквиру реализације пројеката који се одвијају по деоницама, односно по фазама. За време извођења радова на појединачним деоницама не примењују се релевантне одредбе Закона о безбедности железничког система у вези са ТСИ, већ релевантне одредбе из националних прописа на начин утврђен законом.

Ово аутентично тумачење објавити у „Службеном гласнику Републике Србије”.

01 Број

у Београду, \_\_\_\_\_\_\_\_, 2022. године

НАРОДНА СКУПШТИНА

 ПРЕДСЕДНИК

 Ивица Дачић

ОБРАЗЛОЖЕЊЕ

Разлог за доношење аутентичног тумачења одредбе члана 10. став 1. Закона о интероперабилности железничког система („Службени гласник РС”, број 41/18) су нејасноће које су се појавиле у практичној примени појединих одредби Закона о интероперабилности железничког система.

Имајући у виду да се ТСИ (техничке спецификације интероперабилности) примењују на новоизграђена, унапређена или обновљена возила којима се обавља међународни превоз у железничком саобраћају, као и на новоизграђене, унапређене или обновљене железничке пруге обухваћене проширеном TEN-T (Trans-European Transport Network) мрежом за југоисточну Европу, потребно је разумети да железничке пруге обухваћене проширеном TEN-T (Trans-European Transport Network) мрежом за југоисточну Европу обухватају комплетне железничке пруге од почетне станице до крајње станице како је то утврђено у Уредби о категоризацији железничких пруга које припадају јавној железничкој инфраструктури („Службени гласник РС”, бр. 92/20 и 6/21) и да као такве не представљају појединачне деонице пруга између станица, већ скуп свих деоница пруге на предметној прузи. У складу са претходно наведеним, одредбе Закона о интероперабилности железничког система које се односе на област примене ТСИ примењују се по завршетку свих радова на комплетној прузи, односно прибављању употребне дозволе за последњу деоницу на посматраној прузи на којој се изводе радови. За време извођења радова на појединачним деоницама не примењују се релевантне одредбе Закона о интероперабилности железничког система које се односе на примену ТСИ.

Одредба члана 10. став 1. Закона о интероперабилности железничког система („Службени гласник РС”, број 41/18) гласи:

„ТСИ-ји се примењују на новоизграђена, унапређена или обновљена возила којима се обавља међународни превоз у железничком саобраћају, као и на новоизграђене, унапређене или обновљене железничке пруге обухваћене проширеном TEN-T (Trans-European Transport Network) мреже за југоисточну Европу.”

Ову одредбу треба разумети на начин да железничке пруге обухваћене проширеном TEN-T (Trans-European Transport Network) мрежом за југоисточну Европу обухватају комплетне железничке пруге од почетне станице до крајње станице како је то утврђено у Уредби о категоризацији железничких пруга које припадају јавној железничкој инфраструктури („Службени гласник РС”, бр. 92/20 и 6/21) и да као такве не представљају појединачне деонице пруга између станица, већ скуп свих деоница пруге на предметној прузи. У складу са претходно наведеним, одредбе Закона о интероперабилности железничког система које се односе на област примене ТСИ примењују се по завршетку свих радова на комплетној прузи, односно прибављању употребне дозволе за последњу деоницу на посматраној прузи на којој се изводе радови. За време извођења радова на појединачним деоницама не примењују се релевантне одредбе Закона о интероперабилности железничког система које се односе на примену ТСИ, већ релевантне одредбе из националних прописа на начин утврђен законом.

На овај начин би се омогућила и примена одредаба Закона о безбедности железничког саобраћаја („Службени гласник РС”, број 41/18) које се односе на железничке пруге, на јасан и недвосмислен начин, а све у циљу фазне реализације пројеката, односно реализације пројеката по деоницама и добијања одговарајућих дозвола и сертификата за комплетну железничку пругу тек након завршетка свих радова на комплетној прузи односно прибављања употребне дозволе за последњу деоницу на посматраној прузи на којој се изводе радови, у оквиру реализације пројеката који се одвијају по деоницама, односно по фазама. За време извођења радова на појединачним деоницама не примењују се релевантне одредбе Закона о безбедности железничког система у вези са ТСИ, већ релевантне одредбе из националних прописа на начин утврђен законом.

У складу са чланом 167. Пословника Народне скупштине, Одбор предлаже да се аутентично тумачење донесе по хитном поступку, да би се спречиле штетне последице до којих могу да доведу недоумице у примени наведене одредбе.